עוז זהבי

עוז זהבי (נולד ב-24 ביוני 1983) הוא שחקן, דוגמן, זמר ומנחה טלוויזיה ישראלי. זהבי נולד בראשון לציון לאבי, יועץ מס, ויוספה. הוריו עברתו את שם משפחתם מ"גולדשטיין" לשם המשפחה הנוכחי. הוא התגייס לצה"ל לחטיבת הצנחנים ושירת בחברון. ב-23 בספטמבר 2002, במהלך האינתיפאדה השנייה, הוצב בעמדת שמירה ב"סמטת תנובה" שבין מערת המכפלה לשכונת אברהם אבינו במסגרת אבטחת אירועי סוכות ביישוב היהודי בחברון, כאשר מחבל פתח באש לעברו ולעבר אזרחים בסמוך. זהבי, לדבריו, לא זיהה את מקורות הירי, הסתתר בעמדה וירה באוויר. בפיגוע נהרג שלמה יצחק שפירא ונפצעו ילדיו וזהבי נפצע קלות מרסיסים במרפקו, סבל בעקבות האירוע מהפרעת דחק פוסט-טראומטית וטופל פסיכולוגית. לאחר האירוע הועמד למשפט צבאי והודח מחטיבת הצנחנים ומתפקידי לוחמה משום שלא קם והסתער לעבר המחבל. בסופו של דבר, לאחר כשנתיים של שירות, זהבי שוחרר מצה"ל על ידי ועדה רפואית. זהבי הוא בוגר הסטודיו למשחק של יורם לוינשטיין, בו למד בשנים 2006–2009. תפקידו הראשון בטלוויזיה היה בתוכנית "אין", בהנחייתן של יעל בר זוהר ומיכל ינאי, אליה ביקש להתקבל כמגיש פינה, אך בסופו של דבר התקבל כמנחה מהמניין. הנחה את תוכנית הנוער "מיי בלוג" במסגרת שידורי "רשת" של ערוץ 2, לצד גיא אריאלי והראפרית שורטי. כמו כן, שיחק בסדרה "איתמר ואני" (הערוץ הראשון), והשתתף בתפקיד אורח בתוכניות "שמש" בתור בן דודה של זואי וב"לנצח עם מיקי ברקוביץ'". בפסח 2007 הנחה יחד עם רונה לי שמעון תוכנית של ערוץ ניקלודאון שנערכה בשמורת הטבע "נאות קדומים". הוא זכה לפרסום בעיקר בעקבות משחקו בשנים 2007–2010 בסדרת הטלוויזיה "האי", בה גילם את דמותו של סול. השתתף בשישה פסטיגלים בין השנים 2008–2020: "תפוס ת'פסטיגל" (2008) לצד ליאת בלו, איתה הופיע עם השיר "אי זוגי"; "קונג פו פסטיגל" (2009) בו הופיע עם השיר "אומץ לב" והיה גם שותף בהלחנתו; "לילה מטורף בפסטיגל" (2010) בתפקיד בילי הנער עם השיר "אל תפסיק ת'גרוב" שאותו כתב והלחין; ב-"i פסטיגל game on" ‏(2011); ב-"X פסטיגל", בתפקיד יסוד האש (2013) וב-"my פסטיגל" (2020). בשנת 2010 שיחק זהבי בסדרת הדרמה "עספור", בתפקיד איציק בנסולי. בשנת 2010 שיחק גם במיני-סדרה "נבלות" על פי ספרו של יורם קניוק, ובסדרה "חיים אחרים" של "קשת", ששודרה בערוץ 2. כמו כן שיחק באותה שנה בסרט הקולנוע "התגנבות יחידים", בבימויו של דובר קוסאשווילי. באותה שנה נבחר לדוגמן עבור חברת "רנואר", ביחד עם הדוגמנית אור גרוסמן. לאחר מכן דגמן לחברת מאניה ג'ינס. בשנת 2010 השתתף בסדרה "יום בחיי" שעלה בערוץ 2. בשנת 2012 לוהק לתפקיד אורח בסדרת הדרמה האמריקאית "סאות'לנד" ברשת האמריקאית TNT, כאריק הנסון. במרץ 2012, נודע שזהבי לוהק לפיילוט לגרסה האמריקאית של סדרת הדרמה "תמרות עשן", אך בהמשך ביטלה רשת ABC את הסדרה. לאחר מכן, השתתף בסרט "הסיפור של יוסי" בבימויו של איתן פוקס, שפתח את התחרות המרכזית בפסטיבל הסרטים טרייבקה בניו יורק. בשנת 2014 שיחק בתפקיד הראשי בסדרת הדרמה "זגורי אימפריה", בתפקיד אביאל זגורי. באותה שנה שיחק בתפקיד ראשי בסרט האמריקאי "על גבול התנהגות רעה", בו הוא מגלם את ארי, חייל צה"ל ששונא ערבים. כמו כן החל להשתתף בתוכנית הבידור "הכל הולך" בערוץ 2, תוכנית שממנה החל להיעדר לאחר כמה פרקים בשל חזרות למחזמר "שיער". אחר כך נודע שזהבי עזב את הפאנל סופית. בשנת 2015 שיחק בתפקיד הראשי סדרת הטלוויזיה "ג'וני ואבירי הגליל" בתפקיד ג'וני קציר. באותה שנה החל לככב במחזמר "שיער" בתיאטרון הקאמרי, בתפקיד ברגר ושיחק בסרט הישראלי "טוביאנסקי" בתפקיד בנימין – קצין המודיעין בירושלים. בשנת 2016 שיחק בסרט "ארבע על ארבע", עם אושרי כהן, טל מזרחי, רוני דלומי ואליאנה תדהר. בסרט זה הוא מגלם את מוטי, מנכ"ל חברת אקזיט. באותה שנה שיחק גם בסרט "לעבור את הקיר" בבימויה של רמה בורשטיין, בתפקיד זמר היוצר קשר עם מיכל, שגילמה נועה קולר. זהבי ביצע גם את שיר הנושא של הסרט, "הולך ובא". בחנוכה 2017 הופיע ב"שלושת המוסקטרים". בשנת 2018 החל לשחק בסדרה "יש לה את זה" לצד ניב סולטן בתפקיד ליאור אלימלך. בשנת 2019 החל לשחק בתיאטרון הקאמרי לצידם של עמוס תמם, אנדריאה שוורץ ששיחקה לצידו ב"עספור" ואנסטסיה פיין בהצגה "קרוב יותר". בשנת 2019 החל לשחק בסדרת המתח "תיק נעדר" שבה הוא מגלם את ברק, שעובד במוסד. בשנת 2020 השתתף בפסטיגל בפעם השישית. באותה שנה החל לגלם את דמותו של רונן (אשכנזי) איינשטיין בסדרה "בת השוטר", והחל לשחק במחזמר המבוסס על הסרט "לא רק בלונדינית", בתפקיד אמט פורסט. בשנת 2021 השתתף בצילומים לסדרה "העיר הטובה", ששודרה ב-HOT בשנת 2022. בסדרה הוא מגלם מחנך כיתה שמתמודד עם זהותו המינית. ב-2021 הופיע בעונה השנייה של "הזמר במסכה" בתור הספגטי. הוא הגיע לגמר, וסיים במקום השני. ב-26 ביוני 2022 הוציא את הסינגל "עד הגל הבא". ב-2022 השתתף בסדרה "הבוגד" של HOT, בנוסף, השתתף בעונה השנייה של "המדובב" ב-YES ובגרסה הבימתית של "לעבור את הקיר" בתיאטרון בית ליסין. ב-2023 הוא מגלם את דמותו של קפטן פון טראפ במחזמר "צלילי המוזיקה", בהפקת התיאטרון העברי, לצד רויטל זלצמן, טוביה צפיר, עדי הימלבלוי ושחקנים נוספים. באותה שנה שיחק בסדרה "4:20" בה מגלם את אסי, אב שמנסה בכל מחיר להציל את בתו. בשנת 2024 החל להנחות את תוכנית המציאות "פקין אקספרס" ברשת 13. באותה שנה כיכב בתפקיד הראשי לצד רותי אסרסאי במחזה "להעיר אריות" בתיאטרון הקאמרי שביימה שירילי דשא, כתב ועיבד יואב שוטן בהתבסס על ספרה של איילת גונדר-גושן. ב-28 במרץ 2024 הוציא את הסינגל "ארמונות מחול". בשנים 2015–2016 היה זהבי בן זוגה של השחקנית ליהי קורנובסקי, כשבמשך כחצי שנה השניים אף היו מאורסים. זהבי נשוי לשחקנית הגר דנון, בתם של השחקנים רמי דנון ותחיה דנון. הם הורים לשתי בנות ומתגוררים בתל אביב. ב-2015 הפך זהבי לטבעוני אחרי צפייה בתחקיר על בית המטבחיים דבאח שבדיר אל-אסד בחדשות 2, ובמרץ 2016 נשא את דברי הפתיחה בקונגרס הטבעוני השלישי. באוקטובר 2016 הודה שחזר לאכול בשר. עוז זהבי, ברשת החברתית אינסטגרם עוז זהבי, במיזם "אישים" לתיעוד היצירה הישראלית עוז זהבי, במסד הנתונים הקולנועיים IMDb (באנגלית) עוז זהבי, באתר "אידיבי", מאגר הידע העברי לקולנוע ישראלי ועולמי עוז זהבי, באתר ספר הקולנוע הישראלי עוז זהבי, באתר AllMovie (באנגלית) עוז זהבי, במסד הנתונים הקולנועיים KinoPoisk (ברוסית) עוז זהבי, בארכיון הבימה עוז זהבי, באתר ארכיון הסרטים הישראלי בסינמטק ירושלים נועה רום, ברוכים הבאים ל-OZ, באתר ynet, 20 בפברואר 2008 ערן סויסה, הבהלה לזהבי, באתר ישראל היום, 20 בפברואר 2015 רז שכניק, רואה את הנולד, באתר "ידיעות אחרונות", 23 באוקטובר 2018 איתי סגל, אבא זהב, באתר "ידיעות אחרונות", 20 בפברואר 2019 שיר זיו, "באופן אישי, נהייתי רגיש יותר בעקבות מהפכת, באתר ישראל היום, 15 באוקטובר 2020 מורן שריר, עוז זהבי: "עברתי את הגבול. זה גרם לי לעשות חשבון נפש", באתר הארץ, 27 בינואר 2022 ליאור שלו, ‏לא קל לחיות עם מישהו מאוד מפורסם. הרבה פעמים אני גונב תשומת לב, באתר ‏מאקו‏, 13 באוקטובר 2022 שגיא בן נון‏, "אני מעודד מהפגנות של בני אדם עם מחשבה חופשית. אלה האנשים שאנחנו צריכים להיות", באתר וואלה, 8 ביוני 2023 יוני פרת, ‏זאת ועוז: כל מה שרציתם לדעת על עוז זהבי, פלוס כמה דברים שלא, באתר ‏מאקו‏, 18 במאי 2010 יאיר שלג, בחסות העוצר והאבטחה הכבדה – חגגו האלפים בחברון, באתר הארץ, 25 בספטמבר 2002 איתי סגל, תור הזהבי, באתר ynet‏, 6 באפריל 2010 אפרת וייס ופליקס פריש, אב נהרג ושלושה ילדיו נפצעו בפיגוע ירי בחברון, באתר ynet, 24 בספטמבר 2002 יאיר שלג, בחסות העוצר והאבטחה הכבדה – חגגו האלפים בחברון, באתר הארץ, 25 בספטמבר 2002 אלון הדר, רוקד עם כאבים: ראיון עם עוז זהבי, באתר nrg‏, 15 באוקטובר 2010 אילן לוקאץ', ‏שיער – אחרי 47 שנה – "שיער" עדיין עדכני, באתר ‏מאקו‏, 9 בינואר 2015; במקור, מתוך "אולפן שישי" (הכתבה זמינה גם בערוץ ה-YouTube של התיאטרון הקאמרי) דודי כספי, לוס אנג'לס‏, אכזבה: NBC לא תפיק את "תמרות עשן", באתר וואלה, 14 במאי 2012 נירית אנדרמן, סרט ההמשך של "יוסי וג'אגר" יתחרה בפסטיבל טרייבקה, באתר הארץ, 7 במרץ 2012 אמיר בוגן, עוז זהבי בסרט שיביא שלום במזרח התיכון, באתר ynet, 10 בספטמבר 2014 הנשיקה הלוהטת של עוז זהבי ואימרי ביטון, באתר ‏מאקו‏, 23 ביוני 2021 ערן סויסה, פרסום ראשון: עוז זהבי שוב רווק, באתר ישראל היום, 15 בדצמבר 2016 תחקיר דבאח בערוץ השני עוז זהבי בקונגרס הטבעוני, כתבה בחדשות הבידור הדס בשן, ‏"הנשים במשפחת זהבי הן אידיאליות, הבית נקי ועם אוכל טוב והן מאוד מועצמות", באתר ‏מאקו‏, 27 באוקטובר 2016